Keld Albrechtsen (EL), 2002-04-02:
Jeg synes, det er bemærkelsesværdigt, at Venstres ordfører efter at have holdt en ordførertale overhovedet ikke vil indgå i debatten her i Folketingssalen.
Det synes jeg er bemærkelsesværdigt.
Som jeg talte det, var der hele tre spørgere oppe og stille spørgsmål til Venstres ordfører, som så opretholdt fuldstændig tavshed.
Man kan jo sige - og det er formentlig det, der ligger
bag Venstres ordførers holdning til tingene -
at regeringen har et flertal, og den behøver ikke at deltage i en debat, fordi mandaterne rækker til vedtagelse uden yderligere forklaringer.
Men jeg synes ikke, det er smukt at se på, og jeg vil egentlig opfordre Venstres ordfører til at gå herop og besvare de tre spørgsmål, der blev stillet, for han kan nå det endnu.
Og hvis ministeren synes, det er et problem, at hans ordfører ikke vil deltage i debatten, har han jo også mulighed for at give de svar, som Venstres ordfører ikke vil give.
Venstre ved hr. Kim Andersen påstod, at der var tale om et forfærdeligt bureaukrati og om en uhyggelig tvang, fordi bygherrerne bliver pålagt at lave nogle beregninger, og så sagde jeg: Jeg ved, at regeringen har tænkt sig at pålægge kommunerne at lave alle mulige beregninger, hvis der kommer en borger med et eller andet forslag.
Så bliver kommunen forpligtet til at lave enorme beregninger, og så vidt jeg har forstået, vil det koste kommunerne meget, meget store mængder af penge.
Men det er åbenbart ikke bureaukrati, og man må i hvert fald konstatere, at det problem havde Venstres ordfører ikke lyst til at diskutere.
Så vil jeg spørge ministeren, om han ikke godt vil tage en tur til Spanien og se på, hvordan man gør dér.
Jeg har fået oplyst, at i Barcelona har man ganske simpelt solvarmepligt, ligesom vi i Århus har fjernvarmepligt, og jeg ved ikke, om det er nogen forfærdelig tvang.
Jeg ville i hvert fald gerne have solvarmeret i Århus, men vi må ikke engang lave solvarme.
Vi skal aftage kulproduceret varme; vi skal bidrage til at bringe Danmarks CO2-forurening op.
Det er borgerne i Århus forpligtet til ved tvang. Jeg vil godt spørge ministeren: Bør man ikke gøre noget ved den uhyrlige tvang, som borgerne i byer som København og Odense og Århus er udsat for, så de tvangsmæssigt skal deltage i CO2-forureningen?
Her er da virkelig et område, hvor det handler om tvang, og kunne vi i det mindste ikke få en solvarmeret?
Det ville der da være logik i, hvis det var sådan, at det var tvangen, det i virkeligheden handlede om, men det er det jo ikke.
Det ene initiativ efter det andet, som kan fremme den vedvarende energi, skal stoppes og bankes tilbage.
Her er det altså 160.000 t CO2, det drejer sig om, og jeg vil godt spørge ministeren: Hvor bliver opfyldelsen af Danmarks Kyotomålsætning af?
Ministeren har i EU forpligtet sig til en yderligere reduktion på 5 millioner t, så vidt jeg husker - ministeren må korrigere mig, hvis jeg ikke husker rigtigt, men det er en meget stor reduktion - og nu kommer man så og fjerner 160.000 t.
Hvor i alverden skal opfyldelsen af Danmarks målsætning komme fra med den energipolitik, som regeringen fører?
Hvordan kan den komme på plads i 2006?
Med hver ny lov, der kommer, arbejder man sig længere og længere væk fra målsætningen.
Det går ganske enkelt ikke, og jeg vil godt spørge ministeren: Hvornår kan vi få en plan, der viser, hvilke initiativer det så er, ministeren vil tage for at sikre opfyldelsen af målsætningen?
Vi har jo ikke set andet end det modsatte indtil nu.
Man har modarbejdet opfyldelsen af målsætningen, men på et eller andet tidspunkt må åbenbaringen vel komme, og hvad vil regeringen så gøre for at sikre, at vi kan opfylde målsætningen, inklusive den såkaldte korrektionsfaktor i EU, som vi jo også bliver nødt til at opfylde?